b'\n_START_ARTICLE_\nMassiivinen monen pelaajan verkkoroolipeli\n_START_PARAGRAPH_\nMassiivinen monen pelaajan verkkoroolipeli (MMORPG, Massively Multiplayer Online Role-playing Game) tarkoittaa verkon kautta moninpelattavia tietokoneroolipelej\xc3\xa4, joissa pelaaja luo itselleen kuvitteellisen pelaajahahmon, ja t\xc3\xa4m\xc3\xa4n j\xc3\xa4lkeen tutkii pelimaailmaa vuorovaikuttaen muiden pelaajien kanssa. MMORPG-pelien yl\xc3\xa4luokka ovat MMO-pelit. _NEWLINE_MMORPG-peleiss\xc3\xa4 pelaajalla ei ole yksitt\xc3\xa4ist\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4, vaan tarkoituksena on l\xc3\xa4hinn\xc3\xa4 oman hahmon kehitt\xc3\xa4minen, teht\xc3\xa4vien suorittaminen, oman varallisuuden hallinta ja pelaajien v\xc3\xa4linen taistelu. MMORPG:t ovat my\xc3\xb6s hyvin sosiaalisia paikkoja. Osan teht\xc3\xa4vist\xc3\xa4 ja seikkailemisesta voi suorittaa yksin, mutta parhaiten pelit yleens\xc3\xa4 palkitsevat pelaajaryhmien yhteisty\xc3\xb6n. Peleiss\xc3\xa4 t\xc3\xa4rke\xc3\xa4n\xc3\xa4 osana on pelimaailman tutkiminen, erilaisia olentoja vastaan taistelu, aarteiden etsint\xc3\xa4 ja pelihahmon taitojen kehitt\xc3\xa4minen. Sosiaalisesta toiminnasta esimerkkej\xc3\xa4 ovat keskustelun lis\xc3\xa4ksi muun muassa ryhm\xc3\xa4seikkailut, yll\xc3\xa4pit\xc3\xa4jien tai pelaajien j\xc3\xa4rjest\xc3\xa4m\xc3\xa4t juonikehitykselliset tapahtumat ja kiltatoiminta._NEWLINE_MMORPG-pelit juontavat juurensa MUD-peleist\xc3\xa4. Useimmat n\xc3\xa4ist\xc3\xa4 peleist\xc3\xa4 ovat periaatteessa t\xc3\xa4ysin graafisia MUDeja. MUDeista t\xc3\xa4rkeimp\xc3\xa4n\xc3\xa4 erona on kuitenkin massiivisuus: Siin\xc3\xa4 miss\xc3\xa4 MUDeissa on parhaimmillaan muutamia satoja k\xc3\xa4ytt\xc3\xa4ji\xc3\xa4 kerralla, voi MMORPG-maailmoissa olla samaan aikaan k\xc3\xa4ytt\xc3\xa4ji\xc3\xa4 useista sadoista jopa kymmeniin tuhansiin k\xc3\xa4ytt\xc3\xa4jiin. Osa MMORPG-peleist\xc3\xa4 on my\xc3\xb6s julkaistu konsoleille, mutta niiden menestys ei ole ollut kaksista._NEWLINE_Peleiss\xc3\xa4 olevilla kohteilla saattaa olla reaalimaailmassa mitattava rahallinen arvo, joka m\xc3\xa4\xc3\xa4rittyy sen mukaan miten hy\xc3\xb6dyllinen, kysytty ja harvinainen kyseinen esine tai hahmo on. T\xc3\xa4ll\xc3\xb6in virtuaalisesta esineest\xc3\xa4 tai hahmosta saattaa tulla kaupank\xc3\xa4ynnin kohde. Pelien julkaisijoiden suhtautuminen reaalimaailman rahalla k\xc3\xa4ytyyn virtuaalikauppaan vaihtelee \xe2\x80\x93 joissain peleiss\xc3\xa4 se saattaa olla t\xc3\xa4ysin tuettua toimintaa ja toisissa taas ehdottoman kielletty\xc3\xa4.\n_START_SECTION_\nOminaispiirteet\n_START_PARAGRAPH_\nMMORPG-peleiss\xc3\xa4 on paljon yhdist\xc3\xa4vi\xc3\xa4 tekij\xc3\xb6it\xc3\xa4, jotka erottavat ne muuntyyppisist\xc3\xa4 peleist\xc3\xa4._NEWLINE_MMORPG:ss\xc3\xa4 on laaja pelimaailma, joka s\xc3\xa4ilyy p\xc3\xa4\xc3\xa4osin samanlaisena riippumatta pelaajien toimista siell\xc3\xa4. Pelaajat voivat esimerkiksi louhia kalliosta materiaaleja tai tappaa hirvi\xc3\xb6it\xc3\xa4, mutta ne palaavat eli \xe2\x80\x9dspawnaavat\xe2\x80\x9d takaisin tietyn ajan kuluttua. N\xc3\xa4in pelimaailma s\xc3\xa4ilyy tietyll\xc3\xa4 tapaa pysyv\xc3\xa4n\xc3\xa4. Uusissa MMO-peleiss\xc3\xa4 on kuitenkin joitakin ominaisuuksia, joiden ansiosta pelimaailma hieman voi juonen edetess\xc3\xa4 muuttua siten, ett\xc3\xa4 kohteet n\xc3\xa4ytt\xc3\xa4ytyv\xc3\xa4t eri pelaajille eri tavalla riippuen heid\xc3\xa4n toimistaan, valinnoistaan ja tarinan juonen vaiheesta._NEWLINE_MMORPG:t ovat laajoja moninpelej\xc3\xa4, mutta niiss\xc3\xa4 voi olla laajoja yksinpeliosioita tai -ominaisuuksia. Ns. huvipuisto-tyylisiss\xc3\xa4 peleiss\xc3\xa4 pelaajan on l\xc3\xa4p\xc3\xa4ist\xc3\xa4v\xc3\xa4 pitk\xc3\xa4 yksinpelikampanja, jolla h\xc3\xa4n ker\xc3\xa4\xc3\xa4 kokemustasoja (engl. level). MMORPG-pelin tilannetta, jossa hahmo on korkeimmalla kokemustasolla tai muuten k\xc3\xa4ynyt l\xc3\xa4pi pelin sis\xc3\xa4ll\xc3\xb6n kattavasti, kutsutaan loppupeliksi (endgame)._NEWLINE_T\xc3\xa4ss\xc3\xa4 vaiheessa MMORPG-pelaaminen keskittyy toistuvaan sis\xc3\xa4lt\xc3\xb6\xc3\xb6n, kuten p\xc3\xa4ivitt\xc3\xa4in suoritettaviin teht\xc3\xa4viin (dailies, daily quests), pelaajien v\xc3\xa4lisiin PvP taisteluihin, PvE-instanssiluolastoihin, tai rahan ker\xc3\xa4\xc3\xa4miseen virtuaalituotteiden valmistamisen (crafting) sek\xc3\xa4 myymisen kautta. Yksi yleinen motiivi pelata viel\xc3\xa4 loppupeliss\xc3\xa4 on erilaisten ainutlaatuisten haasteiden kautta saatavien uusien ja entist\xc3\xa4 parempien varusteiden ker\xc3\xa4\xc3\xa4minen sek\xc3\xa4 hahmonsa kehitt\xc3\xa4minen ainutlaatuisilla virtuaalisilla saavutuksilla (achievements) ja titteleill\xc3\xa4, jotka antavat sosiaalista statusta pelaajayhteis\xc3\xb6ss\xc3\xa4._NEWLINE_Pelaajat jotka haluavat pelata yksin l\xc3\xb6yt\xc3\xa4v\xc3\xa4t kuitenkin runsaasti tekemist\xc3\xa4 ns. PvE eli \xe2\x80\x9dpelaaja vastaan ymp\xc3\xa4rist\xc3\xb6, Player vs. Environment\xe2\x80\x9d -sis\xc3\xa4ll\xc3\xb6st\xc3\xa4. Jotkin PvE sis\xc3\xa4ll\xc3\xb6tkin, kuten suuret tapahtumat tai taistelut NPC-hahmoja vastaan, voivat vaatia suurien ihmispelaajien joukkojen koordinoitua yhteisty\xc3\xb6t\xc3\xa4. N\xc3\xa4m\xc3\xa4 voivat olla pelimaailmassa spontaanisti esiintyvi\xc3\xa4 tapahtumia, joihin voivat osallistua kaikki paikalle osuvat tai suunnitelmallisempaa toimintaa vaativia vaikeampia instanssiluolastoja. Instansseissa tarvitaan yleens\xc3\xa4 v\xc3\xa4hint\xc3\xa4\xc3\xa4n suunnitelmien tekoa tekstichatiss\xc3\xa4 tai mikrofoneilla pelin \xe2\x80\x9dpuhelu\xe2\x80\x9d/\xc3\xa4\xc3\xa4ni-ominaisuudella tai jollakin kaikkien k\xc3\xa4ytt\xc3\xa4m\xc3\xa4ll\xc3\xa4 VoIP-ohjelmalla, kuten TeamSpeak, Ventrilo tai Mumble ohjelmia._NEWLINE_Toisiin moninpeleihin verrattuna MMO-peleiss\xc3\xa4 on valtava m\xc3\xa4\xc3\xa4r\xc3\xa4 pelaajia samassa pelimaailmassa, jotka kaikki vuorovaikuttavat toistensa ja saman pelimaailman kanssa. Monella suositulla MMO-pelill\xc3\xa4 on kullakin hetkell\xc3\xa4 kymmeni\xc3\xa4 tai satoja tuhansia pelaajia pelimaailmaan kirjautuneena. Teknologisen kehityksen mukana pelimaailmojen koot ovat kasvaneet entisest\xc3\xa4\xc3\xa4n ja on alettu puhua ns. megapalvelimista (megaservereist\xc3\xa4). Esimerkiksi Elder Scrolls Online -peliss\xc3\xa4 kaikki EU-alueen pelaajat pelaavat samassa pelimaailmassa. Samoin koko Yhdysvaltojen pelaajat on kasattu omalle megapalvelimelleen. Vertailun vuoksi tavallisilla moninpeleill\xc3\xa4, kuten ensimm\xc3\xa4isen persoonan ammuntapeleill\xc3\xa4 Battlefield tai Call of Duty, on vain kymmeni\xc3\xa4 samanaikaisia pelaajia kerrallaan samassa pelimaailmassa ja niit\xc3\xa4 pelataan monesti yksityisill\xc3\xa4 palvelimilla peliyhti\xc3\xb6n palvelinten sijaan._NEWLINE_Monissa peleiss\xc3\xa4 pelimaailma on jaettu niin sanottuihin shardeihin (shards), jolloin pelaajia jaetaan identtisiin pelimaailmoihin ja eri palvelimille palvelinkuormituksen jakamiseksi. Shard-nimitys juontaa juurensa Ultima Online -MMO-pelist\xc3\xa4. Kehitys kulkee kuitenkin kohti suurempia yhten\xc3\xa4isi\xc3\xa4 palvelimia._NEWLINE_MMO-pelimaailmat eiv\xc3\xa4t yleens\xc3\xa4 koskaan \xe2\x80\x9dnollaudu\xe2\x80\x9d eli kaikki pelihahmolla saavutetut tavarat, kokemus ja taidot s\xc3\xa4ilyv\xc3\xa4t ikuisesti. T\xc3\xa4m\xc3\xa4 on hyvin t\xc3\xa4rke\xc3\xa4\xc3\xa4, sill\xc3\xa4 hahmojen kehitt\xc3\xa4minen on pitk\xc3\xa4 ja aikaa viev\xc3\xa4 prosessi._NEWLINE_Pelaajien ryhm\xc3\xa4t voivat muodostaa peleiss\xc3\xa4 omia ryhmi\xc3\xa4\xc3\xa4n eli niin sanottuja klaaneja (Clan), kiltoja (Guild) tai factioneita (Faction), joissa yleens\xc3\xa4 kasataan alaryhmi\xc3\xa4 instanssien suorittamiseen. Pelaajat yleens\xc3\xa4 my\xc3\xb6s edustavat ryhm\xc3\xa4\xc3\xa4ns\xc3\xa4 esimerkiksi PvP-tapahtumissa.'